钦定古今图书集成/明伦汇编/官常典/第563卷 > 王景崇
## 钦定古今图书集成/明伦汇编/官常典/第563卷 > 王景崇

按《唐书王廷凑传》，廷凑死，赠太尉，次子元逵袭节度，
封太原郡公，死，赠太师，子绍鼎袭。绍鼎病死，宣宗以
元逵次子绍懿为留后，死，赠司徒，以绍鼎子景崇嗣。
初，绍懿病笃，召景崇曰：“先君以政属我，须尔长，将授
之。今疾甚，尔虽少，勉总军务，礼藩邻，奉朝廷，则家业
不坠矣。”监军上状，懿宗悦，擢景崇为留后，寻进节度
使。景崇字孟安，以公主嫡孙，尤被宠。庞勋反，景崇遣
兵会王师平贼，进检校尚书右仆射。主薨，谥曰章惠，
景崇居丧如礼。母张卒，号慕羸惙，当时称之。以政委
宾佐，检戒亲属不得与。尝欲引母昆弟为牙将，其佐
张位曰：“军中用人，有劳有能。若私其人，厚畀田宅禄
食可也，何必以官？”景崇谢。进同中书门下平章事，检
校太尉，兼中书令，封赵国公。乾符五年，进王常山。黄
巢反，帝西狩，伪使赍诏至，景崇斩以徇，因发兵驰檄
诸道，合定州王处存连师西入关，问行在，贡输相踵。
每语及宗庙园陵，辄流涕。蔚州刺史苏祐为沙陀所
攻，乞师于幽州，屯美女谷，兵不利。祐将出奔，会诏徙
濮州刺史，拥兵之官道于镇，景崇馆于灵寿，肆其下
剽夺，景崇杀之。嗣节度凡十四年，十三迁至检校太
傅。中和三年死，年三十七。赠太傅，谥曰“忠穆。”子镕。